奉和聖製賜諸州刺史應制以題坐右
作者：張說
朝代：唐

paragraphs: 文明遍禹跡，鰥寡達堯心。
正在親人守，能令王澤深。
朝廷多秀士，鎔鍊比精金。
犀節同分命，熊軒各外臨。
聖主賦新詩，穆若聽薰琴。
先言教爲本，次言則是欽。
三時農不奪，午夜犬無侵。
願使天宇內，品物遂浮沈。
寄情羣飛鶴，千里一揚音。
共躡華胥夢，龔黃安足尋。